મારાથી ખૂબ ઊંચા વર્ગના, આર્થિક-સામાજિક-બૌદ્ધિક-સાંસ્કૃતિક રીતે ખૂબ ઊંચા હોય એવા, લોકોના સંપર્કમાં કોઈ વખત આવું તો મને અંદરથી ખૂબ હોંશ થાય કે એમની સાથે રોજની ઊઠબેસ કરું પણ મનમાં ડર લાગે, મારી ઈન્ફીરિયોરિટીનું ભાન થાય, હું નાનો લાગીશ, મારું અપમાન થશે, એ લોકો મારી હાંસી ઉડાવશે, હું મજાકનું પાત્ર બની જઈશ, કાગડો હંસની ચાલ ચાલવા ગયો એવું લાગશે, બાવાનાં બેઉ બગડશે, ધોબીનો કૂતરો ન ઘરનો ન ઘાટનો જેવું થશે, ત્યાં તો હું સ્વીકૃતિ નહીં જ પામું પણ અહીં જયાં હુંફાળો આવકાર મળે છે તે પણ મળતો બંધ થઈ જશે એવા એવા વિચારો સતાવ્યા કરે.